
Na podlagi tretjega odstavka 21. člena Zakona o Vladi Republike Slovenije (Uradni list RS, 
št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) in v zvezi s 3. točko prvega odstavka 39. člena Zakona o nalezljivih boleznih (Uradni list RS, št. 33/06 – uradno prečiščeno besedilo, 49/20 – ZIUZEOP, 142/20 in 
175/20 – ZIUOPDVE) Vlada Republike Slovenije izdaja

O D L O K 

o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih

1. člen

S tem odlokom se začasno prepoveduje zbiranje ljudi v zavodih s področja vzgoje in izobraževanja ter univerzah in samostojnih visokošolskih zavodih zaradi zajezitve in obvladovanja epidemije COVID-19, in sicer v: 

1. vrtcih, razen v vrtcih v statističnih regijah Gorenjska, Koroška, Obalno-kraška, Osrednjeslovenska, Podravska, Pomurska, Primorsko-notranjska, Savinjska in Zasavska,

2. osnovnih šolah, razen za učence od 1. do vključno 3. razreda v statističnih regijah Gorenjska, Koroška, Obalno-kraška, Osrednjeslovenska, Podravska, Pomurska, Primorsko-notranjska, Savinjska in Zasavska,

3. glasbenih šolah,

4. srednjih šolah,

5. višjih strokovnih šolah, razen za študente v statističnih regijah Gorenjska, Koroška, Obalno-kraška, Osrednjeslovenska, Podravska, Pomurska, Primorsko-notranjska, Savinjska  in Zasavska, za opravljanje laboratorijskih vaj in individualnega pouka (npr. klinične in kabinetne vaje in vaje, ki zahtevajo uporabo specializirane opreme in inštrumentov),

6. dijaških domovih, razen v primeru dijakov in študentov tujcev, ki jim je zaradi trenutnih varnostnih razmer onemogočena vrnitev v kraj stalnega bivališča, mladoletnikov brez spremstva s statusom prosilca mednarodne zaščite oziroma s priznano mednarodno zaščito, in študentov, ki opravljajo laboratorijske vaje in individualni pouk,

7. organizacijah za izobraževanje odraslih, 

8. študentskih domovih, razen v primeru študentov, ki imajo stalno prebivališče v študentskem domu, študentskih družin, študentov tujcev in gostujočih profesorjev, ki jim je zaradi trenutnih varnostnih razmer onemogočena vrnitev v kraj stalnega bivališča ter študentov, ki opravljajo laboratorijske vaje in individualni pouk,

9. univerzah in samostojnih visokošolskih zavodih, razen za študente v statističnih regijah Gorenjska, Koroška, Obalno-kraška, Osrednjeslovenska, Podravska, Pomurska, Primorsko-notranjska, Savinjska  in Zasavska, za opravljanje laboratorijskih vaj in individualnega pouka (npr. klinične in kabinetne vaje in vaje, ki zahtevajo uporabo specializirane opreme in inštrumentov).

2. člen

Ne glede na prejšnji člen prepoved zbiranja ljudi ne velja za:

· zaposlene v zavodih iz prejšnjega člena in posameznike, ki v teh zavodih opravljajo delo na drugi pravni podlagi (na primer podjemne ali avtorske pogodbe),

· člane organov zavodov iz prejšnjega člena,

· vrtce, v regijah, ki niso zajete v 1. točki prvega odstavka prejšnjega člena, v zmanjšanem obsegu, ki zagotavlja nujno varstvo za otroke, katerih starši so zaposleni in varstva ne morejo zagotoviti na drug način, če tako odloči župan občine na območju katere vrtec izvaja dejavnost,
· učence in dijake, ki potrebujejo nujno pomoč šolske svetovalne službe,
· za izvedbo nujnih postopkov, povezanih z nadaljevanjem izobraževanja.
3. člen

Zavodi s področja vzgoje in izobraževanja, univerze in samostojni visokošolski zavodi iz 
1. člena tega odloka morajo pri izvajanju dejavnosti upoštevati priporočene smernice ministrstva, pristojnega za zdravje, in Nacionalnega inštituta za javno zdravje za preprečevanje okužbe z virusom SARS-CoV-2.

4. člen

Vlada Republike Slovenije preverja utemeljenost ukrepov iz tega odloka na podlagi strokovnih mnenj.

KONČNI DOLOČBI

5. člen

Izjeme, določene v 1., 2., 5. in 9. točki 1. člena tega odloka, ki so vezane na statistične regije, se začnejo uporabljati 26. januarja 2021, po predhodno opravljenem testiranju s hitrim antigenskim testom (HAG) zaposlenih v zavodih iz navedenih določb.

6. člen

Ta odlok začne veljati 23. januarja 2021 in velja do 29. januarja 2021.

